„ Guð minn fokking góður “ sagði Elon Musk þegar von Holzhausen braut bílrúðuna með stálkúlunni . Tesla kynnti sinn nýjasta bíl í nótt , pallbíl sem ber heitið Cybertruck og mun drífa allt að 800 kílómetra á einni hleðslu . Verðið verður frá 40 þúsund dölum – um 5 milljónum króna – og bíllinn mun rýma sex fullorðna . Þá verður hann búinn stillanlegri loftpúðafjöðrun og dráttargetan verður allt að sex og hálft tonn . Elon Musk , forstjóri Tesla , gerði mikið úr styrkleika ytra byrði bílsins , sem er úr hertu stáli , í kynningu sinni í nótt . Hann lét hönnunarstjóra sinn , Franz von Holzhausen , meðal annars lemja hurð bílsins með sleggju , og sýndi af því myndband þegar 9mm byssukúlu var skotið á hann . Hvorugt hafði teljandi áhrif á bílinn . Þegar kom að rúðuglerinu , sem einnig er styrkt , gekk þó ekki eins vel . Von Holzhausen henti stálkúlu í fremri hliðarrúðuna með þeim afleiðingum að rúðan sprakk . Eftir nokkurn vandræðaleika afréð hann að reyna aftur við afturrúðuna og kasta lausar , en allt kom fyrir ekki og hún brotnaði líka . Musk blótaði hressilega við þetta , en brást síðan léttur við og sagði að það væri þá eitthvað til að vinna í . Ódýrasta útgáfan verður afturhjóladrifin með einn mótor , 400 kílómetra drægni , tæplega 3,5 tonna dráttargetu og 6,5 sekúndur í hundraðið . Fyrir auka 10 þúsund dali fæst tæplega 500 kílómetra drægni , tveir mótorar og fjórhjóladrif , 4,5 tonna dráttargeta og 4,5 sekúndur í hundraðið , og fyrir 70 þúsund dali fæst áðurnefnd 800 kílómetra drægni , þrír mótorar og fjórhjóladrif , 6,5 tonna dráttargeta og aðeins 2,9 sekúndur í hundraðið . Í lok kynningarinnar kynnti Musk svo fjórhjól sem keyrt var upp á pall pallbílsins og komið fyrir þar , hvar hægt er að stinga því í hleðslu og hlaða með rafhlöðum bílsins . Litlar sem engar upplýsingar voru hinsvegar gefnar um hjólið .